4 het om hulp geskreeu voor branddood | Netwerk24
Deur Lynn Williams 22 Mei 2019 16:19
Daar is nog geen begrafnisreëlings getref vir die vier mense wat Dinsdag in ’n brand in Malabar in Port Elizabeth dood is nie.
Leana Leslie (17), Luchnene Crotz (33), Dewayne Crotz (8), en Keisha Dolf (13) is dood toe vlamme Luchnene se hut verswelg het.
Wyle Leana Leslie.Foto: Verskaf
Die brand het Dinsdagoggend om 06:00 in uitbreiding ses uitgebreek.
Dewayne was Luchnene se seun en Keisha haar suster. Leana was ’n familievriend wie se gesin binne loopafstand woon.
Getraumatiseerde inwoners het vertel hoe die oorledenes kort voor hul dood desperaat om hulp geskree het waar hulle in die brandende hut vasgekeer was.
Lede van die gemeenskap het vergeefs probeer om hulle te red.
Leana se ma, Faith Leslie (49), het Woensdag gesê sy sukkel nog om tot verhaal te kom ná haar dogter en die ander se dood.
Leslie het Woensdagoggend by die plek gaan staan waar die hut opgerig was.
“Alles is nog onwerklik. Ek het gestaan en bid en gewens ek kon my kind terugkry, maar toe het ek besef sy is weg en gaan nie weer terugkom nie.
“Daar was niemand soos sy nie. Sy was ’n liefdevolle mens wat in die huis van die Here grootgemaak is.”
Die vier se dood het inwoners van uitbreiding ses se desperaatheid vir huise weer opnuut in die kollig geplaas.
Meer oor: Port Elizabeth | Malabar | Sterfgevalle | Huisbrand | Brand